PEDEAPSA ALTERNATIVĂ

 

 

CONSIDERAŢII GENERALE

Închisoarea implică multe probleme sociale. Adesea condamnatul nu este singurul afectat de sentinţă: întreaga sa familie suportă efectele acesteia atât sub aspect financiar dar şi al supturii afective.

Situaţia economică şi şomajul cu care se confruntă societatea modernă, îngreunează integrarea condamnatului în societate, după expirarea pedepsei. În societate, deseori, stigmatul efectelor închisorii este foarte greu să fie înlăturat.

Având în vedere cele de mai sus, constatăm că durata pedepsei şi efectele ei sunt extinse dincolo de închisoarea propriu-zisă. Consiliul Europei şi toate statele europene sunt preocupate de soarta acestor oameni.

Pedeapsa cu închisoarea nu mai reprezintă în ochii celor mai mulţi specialişti virtuţi terapeutice; în acest context legiuitorii şi magistraţii din diferite ţări au încercat să găsească o alternativă.

Dezvoltarea sistemului pedepselor cu amânare apare adesea ca un prim mijloc de respingere, de evitare a închisorii.

Pe de altă parte, pedepsele abstracte, teoretice, s-au dovedit puţin descurajante pentru cei mai mulţi dintre delicvenţi, care nu sunt în măsură să înţeleagă principiul acestora.

În acest context, în locul pedepsei cu închisoarea şi a diverselor ei modalităţi de punere în aplicare, a devenit chiar mai convenabilă crearea, inventarea unor pedepse noi – ca alternative la cele tradiţionale.

În prezent, asistăm la creşterea problemelor economice rezultate din suprapopularea închisorilor, motiv pentru care factorii de decizie caută pretutindeni să creeze noi pedepse alternative, să lărgească gama pedepselor ce pot fi pronunţate.

Creşterea continuă a delicvenţei, în special în mediul urban, precum şi ineficacitatea pedepselor tradiţionale a determinat specialiştii în drept penal, din unele state, să propună apariţie, dezvoltarea sistemului de pedepse alternative.

 

Consiliul Europei

În Raportul din 15 mai 1997, Doc. 7816, privind efectele sociale ale detenţiei asupra familiei, se recomandă introducerea sistemului de semidetenţie sau găsirea altor modalităţi pentru ca inculpatul să îşi păstreze relaţiile cu familia sa şi totodată, în limita posibilităţilor, şi locul de muncă.

Adunarea Parlamentară recomandă insistent Consiliului de Miniştri:

“să dezvolte şi să extindă cooperarea şi studiile la nivel european asupra efectelor sociale pe care le implică închisoarea, cât şi asupra impactului psihologic sau asupra sănătăţii fizice a deţinuţilor.

să încurajeze oportunitatea, utilitatea acţiunilor de reducere a posibilităţii de recidivă, să sprijine familiile deţinuţilor în timpul detenţiei acestora dar şi după detenţie.”

Efectele sociale ale detenţiei

Închisoarea generează efecte sociale nu numai în sistemul juridic penal dar şi în cadrul societăţii. Printre acestea nu sunt de neglijat dificultăţile întâmpinate de deţinut în relaţiile sale cu lumea din afara închisorii.

Familia

În anii ’70, problema deţinuţilor şi a familiilor lor a devenit un subiect de studiu. Acest subiect a generat mai multe tipuri de cercetare. Unul a evidenţiat efectele sociologice şi psihologice pe care le generează asupra familiei. Al doilea tip de cercetare identifică rolul familie în starea de spirit a deţinutului: prezenţa soţiei, vizitele şi corespondenţa din timpul detenţiei, divorţul sau separarea fizică, etc.

Acestea au relevat efectul negativ pe care sistemul corecţional îl are asupra familiei deţinutului.

Alt efect îl reprezintă costurile sociale ale detenţiei asupra familiei pentru că, în general, stigmatul persoanelor condamnate este trecut şi asupra familiei acestora. Astfel, familia se confruntă cu izolarea, neîncrederea, suspiciunea şi respingerea de către societate.

Un alt efect este deteriorarea relaţiilor dintre infractor şi familia sa.

În unele familii, experienţa închisorii nu are efecte catastrofale, în special în cele în care există un precedent. Familiile mai sărace sunt deseori confruntate cu asemenea experienţe. În general, acestea nu resping deţinutul, excepţie făcând cazurile de crimă.

În majoritatea cazurilor, detenţia alterează situaţia financiară, socială, afectivă a familiei deţinutului.

Prezenţa familiei este un important suport emoţional în timpul detenţiei.

Deţinutul şi reintegrarea sa socială.

Dificultăţile întâmpinate de foştii deţinuţi în căutarea unui loc de muncă ţin de:

a. clasa socio-economică din care provin;

b. tipul infracţiunii comise.

Pentru infractorii deja descalificaţi din punct de vedere social, din cauza infracţiunii grave comise, situaţia este foarte dificilă.

Media de vârstă a infractorilor care îşi caută un loc de muncă, după detenţie, este 30 de ani. Cu cât înaintează în vârstă, prin diminuarea puterii fizice, îmbolnăvirii, sunt reduse şansele de a-şi găsi un loc de muncă.

Raportul Adunării Parlamentare a Consiliului Europei privind condiţiile de detenţie din statele membre ale acestuia, recomandă limitarea recurgerii la pedepsele la închisoare. Sugestia se bazează pe observaţiile culese din închisori. Efectele negative ale detenţiei asupra familiei în context social pentru care nici un stat din lume nu are o legislaţie care prevede anumite compensaţii, sprijină această Recomandare.

 

PEDEPSELE ALTERNATIVE

Aplicarea pedepselor alternative nu exclude recurgerea, atunci când se impune, la pedepsele tradiţionale.

Codul de procedură penală şi Codul penal trebuie să distingă pedepsele privative sau restrictive de drepturi, de pedepsele la muncă de interes general.

Vă prezentăm în continuare câteva exemple de pedepse privative sau restrictive de drepturi:

a. pedepse legate de folosirea sau conducerea unui vehicul;

b. interdicţia de a purta armă şi confiscarea uneia sau mai multor arme, retragerea permisului de vânătoare cu interdicţiile ulterioare;

c. confiscarea obiectelor care au servit la comiterea unui delict sau la producerea lui, precum şi cele rezultate în urma infracţiunii;

d. interdicţia exercitării unei activităţi profesionale sau sociale;

e. interdicţia de a emite cecuri sau de a utiliza cărţi de credit1.

Ansamblul acestor măsuri permite instanţelor individualizarea pedepselor în funcţie de personalitatea delicventului şi de natura infracţiunii comise.

 

 

 

 

 

PEDEAPSA LA MUNCĂ DE INTERES GENERAL

Primele state care au aplicat o astfel de pedeapsă sunt Marea Britanie şi statul New York din Statele Unite ale Americii2 (community service).

Concret, instanţa, în funcţie de circumstanţe, fixează durata muncii, de exemplu între 40 şi 240 de ore, muncă ce poate fi efectuată într-un anumit interval de timp, de exemplu 18 luni.

Judecătorul care aplică pedeapsa, hotărăşte ce fel de muncă va fi efectuată în funcţie de posturile de muncă oferite, dar ţinând cont şi de personalitatea celui condamnat. Judecătorul este deci cel care asigură supravegherea şi controlul acestei măsuri, putând constrânge pe cel în cauză la măsuri particulare de control şi totodată putând sesiza instanţa în cazul neexecutării totale sau parţiale a muncii.

În cazul încălcării obligaţiilor rezultate din pedeapsa la muncă de interes general se poate declanşa o nouă urmărire penală.

Pedeapsa la muncă de interes general poate fi pronunţată şi în cadrul unei pedepse la închisoare cu amânare. Obiectivele urmărite sunt aceleaşi, iar pedeapsa la muncă de interes general poate câştiga în eficacitate dacă este combinată cu alte obligaţii.

Avantajele muncii de interes general au fost rapid percepute de instanţe. În general această pedeapsă, în ţările în care a fost aplicată, s-a bucurat de o bună imagine în opinia publică, deoarece departe de a desocializa condamnatul prezintă, din contră, avantajul de a favoriza reintegrarea sa în societatea civilă.

Este important de subliniat că succesul acestei măsuri depinde în foarte mare măsură de responsabilităţile colectivităţilor locale, ale instituţiilor publice, ale organizaţiilor neguvernamentale. Acestea, adesea, oferă locuri în care să fie efectuată munca de interes general. Totodată, este necesar să se creeze un cadru legal, adecvat asigurării preluării persoanelor condamnate să efectueze o astfel de pedeapsă.

Creşterea constantă a numărului sentinţelor la muncă de interes general pronunţate de instanţe, trebuie să aibă în vedere, în acelaşi timp, stabilirea numărului locurilor de muncă disponibile din societatea civilă, precum şi necesitatea căutării unei mai bune echivalenţe între posturile propuse şi profilul delicventului, precum şi numărul de posturi oferite în timpul week-end-ului.

 

PEDEPSELE TRADIŢIONALE

Studiul pedepselor, al ierarhiei acestora, a combinaţiilor posibile între acestea, studiul pedepselor tradiţionale dar şi al celor mai noi, respectiv a pedepselor alternative, al relaţiilor dintre ele, studiul regimului specific al fiecăreia demonstrează că situaţia de fapt şi de drept devine în domeniul dreptului penal din ce în ce mai complexă. Pedepsele la închisoare sau la amendă, pedepse principale sau complementare, au în vedere un sistem diversificat, cu multe combinaţii posibile şi cer instanţelor multă imaginaţie, dar şi rigoare la alegerea pedepsei adecvate.

De aceea trebuie analizată fiecare pedeapsă. Toate, însă, trebuie resimţite ca o sancţiune, deşi în mod diferenţiat fiecare dintre ele constituie un atentat la drepturile şi libertăţile individului, ca de exemplu suspendarea permisului de conducere, interdicţia profesională ca şi obligaţia de a efectua o muncă de interes general, etc. Toate constituie veritabile obstacole pentru recidivă şi sunt şi descurajante şi preventive.

De exemplu:

· suspendarea permisului de conducere pentru infracţiuni rutiere;

· interzicerea de a emite cecuri, etc.

Ele devin eficace, în condiţiile în care mijloacele de control efectiv a aplicării lor sunt suficiente şi eficiente.

În schimb, experienţa demonstrează că anumite pedepse, deşi par novatoare, de exemplu zilele-amendă, apar prea complexe în principiul lor sau la punerea în aplicare.

Cu toate că sunt unele ţări în care asistăm la o creştere continuă a variantelor pedepselor alternative, statisticile oficiale din aceste ţări confirmă faptul că amenzile şi închisoarea sunt sentinţele cele mai frecvent pronunţate3.

Faţă de obiectivele clasice, recunoscute, ale pedepselor penale, noile pedepse alternative favorizează reintegrarea individului în societate; judecătorul poate depăşi scopurile tradiţionale ale pedepsei şi poate căuta, în mod particular, să favorizeze reintegrarea socială a celui condamnat şi repararea pagubelor cauzate societăţii.

Diversificarea gamei pedepselor alternative conduce la lărgirea conceptului sancţiunii penale, la modificarea sensibilă a finalităţii sale. Aceasta nu mai apare exclusiv ca o unealtă de represiune, ci devine un veritabil mijloc de prevenire, de reintegrare şi chiar de meditaţie şi reparaţie.

 

ALTERNATIVELE URMĂRIRII PENALE

Diversificarea pedepselor, precum şi a procedurilor de urmărire penală, în special în domeniul micilor delicvenţe urbane sau rutiere, vizează în mod esenţial simplificarea procesului penal tradiţional, cu scopul de a permite aparatului judiciar să se dedice mai mult delicvenţelor mai grave.

Societatea civilă va trebui să manifeste mai mult interes faţă de litigiile simple, fără a leza fundamental ordinea publică, scopul fiind de natură sociologică, deci cu repercusiuni sociale importante. În cazul acestor litigii, procedura va trebui să fie mai simplă, evitându-se orientarea spre o procedură tradiţională, greoaie şi complexă. Se poate susţine că este mai potrivită o bună reparaţie decât o sancţiune rea. Cel mai adesea, aceste probleme se pot înscrie în cadrul programelor mai vaste de modernizare a aparatului judiciar.

De exemplu, în contravenţii precum deteriorarea unor bunuri publice în transportul public, inscripţionarea cu graftiti pe vagoanele de metrou, autorii ar fi de dorit să fie propuşi a participa la munca de remediere în cadrul personalului din transporturi, înainte de orice urmărire juridică.

Alte experienţe de aceeaşi natură pot fi folosite în cazul afişajului necivilizat sau contrar reglementărilor privind mediul înconjurător.

În mod tradiţional, sancţiunea stabilită vizează, în mod prioritar, oprirea tulburărilor asupra ordinii publice şi asigurarea reparării prejudiciului. Ministerul Public trebuie să vegheze la atingerea acestor obiective concrete.

Încetarea tulburărilor cauzate ordinei sociale, reintegrarea, reparaţiile, sunt obiective pe care politicile penale moderne caută să le atingă, atât prin intermediul intervenţiilor aparatului judiciar cât şi prin intermediul intervenţiilor aparatului judiciar cât şi prin intermediul noilor pedepse alternative. Legiuitorul va avea în vedere finalitatea pedepsei, care dincolo de scopul tradiţional de intimidare şi represiune, contribuie alături de alte mijloace, la asigurarea liniştii sociale, la reglementarea conflictelor, rezultate în urma infracţiunii.

 

Franţa

Prezentăm în continuare câteva noţiuni despre pedeapsa alternativă în dreptul penal francez.

În perioada când această noţiune a fost introdusă în dreptul francez, prin Legea din 10 iunie 1983, se propunea găsirea unor alternative închisorii, deşi şi alte pedepse tradiţionale, de exemplu amenda, reprezenta o alternativă. Uneori, pedeapsa cu amenda nu poate fi aplicabilă unor delicvenţi fără resurse şi serviciu.

Numărul pedepselor la muncă de interes general pronunţate în cursul anului 1990 sunt puţin peste 12.000. Din analiza acestora s-a constatat că ele au fost pronunţate astfel:

· 6531 sentinţe pentru furt sau complicitate;

· 2759 sentinţe pentru infracţiuni rutiere şi în special pentru conducere sub influenţa alcoolului;

· 254 sentinţe pentru omor sau lovire involuntară de către şofer;

· 511 sentinţe pentru pagube;

· 558 sentinţe pentru lovire sau violenţă;

· 402 sentinţe pentru infracţiuni la legislaţia privind regimul stupefiantelor.

Pedepsele la muncă de interes general sunt foarte puţin utilizate pentru infracţiunile de fraudă şi infracţiuni vamale în această ţară.

Un studiu realizat sub competenţa Curţii de Apel din Paris permite înţelegerea profilului persoanelor cărora li s-a aplicat această pedeapsă după cum urmează:

bărbaţi (90% din cauzuri);

tineri sub 30 de ani (76% din cazuri);

celibatari sau persoane ce trăiesc în concubinaj (76% din cazuri);

şomeri ce au practicat o activitate profesională (34% din cazuri);

Tipuri de infracţiuni mai frecvente:

furt (40% din cazuri);

delicte rutiere (21% din cazuri);

lovire şi vătămare (14%).

Eficacitatea acestei pedepse poate fi apreciată în funcţie de eşecul redus în executarea ei, ce pare a se situa între 10% şi 14%.

 

Recurgerea la pedeapsa alternativă

Codul penal francez prevede numeroase pedepse complementare4. Acestea sunt pronunţate în funcţie de tipul infracţiunii.

Legiuitorul autorizează în mod expres instanţele să pronunţe asemenea pedepse cu titlu de pedepse principale, acestea apărând ca alternative posibile la pedepsele tradiţionale la închisoare sau amendă.

Se poate evita închisoarea prin pronunţarea unor pedepse alternative precum:

· suspendarea sau anularea permisului de conducere;

· interdicţia de a emite cecuri sau de a utiliza cărţi de credit;

· confiscarea;

· interzicerea drepturilor civile, civile şi politice;

· interzicerea exercitării unei funcţii publice;

· interzicerea exercitării unei activităţi profesionale sau sociale;

· interdicţie pe teritoriul francez;

· închiderea unei întreprinderi;

· excluderea de pe piaţă;

· afişarea publică sau difuzarea în mijloacele de comunicaţie a deciziei pronunţate;

· efectuarea unei munci de interes public, etc.

O asemenea diversitate a posibilităţilor oferite instanţelor în stabilirea sentinţei oferă acestora cadrul legal pentru evitarea închisorii şi permite individualizarea optimă a pedepsei: adaptarea pedepsei la personalitatea celui condamnat, dar şi natura infracţiunii.

Pedeapsa de interzicere a exercitării unei activităţi profesionale, de închidere a unei întreprinderi sau de excludere de pe piaţă sunt pronunţate pentru anumite infracţiuni economice.

 

Sistemul penitenciar

Are puţine mijloace de reglementare a fluxului deţinuţilor. El trebuie să-i primească pe toţi cei care sosesc şi nu se poate debarasa de “cazurile periculoase”. Singura sa marjă de manevră este întocmirea mai rapidă sau mai lentă a dosarelor de eliberare condiţionată, în condiţiile legii. În acest timp, sistemul este obiectul unei reprezentări contradictorii:

Este depreciat în mod sever, dar i se cere în acelaşi timp

să asigure ordinea din închisoare, să pedepsească şi să

prevină recidiva.

Modelele sistemului:

1. Detenţia preventivă şi pedeapsa de scurtă durată sunt realizate din următoarele raţiuni practice:

rapiditatea intervenţiei (pază la vedere, apoi procedură rapidă);

izolarea temporară a deţinutului (detenţie provizorie mai mult sau mai puţin justificată de condamnare);

proceduri cu caracter administrativ (cu excepţia ultimei etape de judecată care stabileşte rapid sfârşitul detenţiei);

justificări de ordin public şi uneori corective (este vorba de a da o lecţie unui delicvent).

scopul: încetarea imediată a tulburării incriminate;

păstrarea la dispoziţia justiţiei a inculpatului.

2. Închisoarea propriu-zisă pentru pedepsele pentru care instanţa s-a pronunţat.

Problemele pe care le cunosc în prezent închisorile franceze pot fi examinate din patru puncte de vedere: 

1. diversificarea politicii penale după 1970;

2. numărul de persoane întemniţate şi situaţia materială a închisorii;

3. controlul închisorii;

4. probleme de personal.

Dreptul penal francez a suferit modificări importante prin Legea din 10 iunie 19835 care a prevăzut trei noi pedepse alternative:

· imobilizarea unuia sau mai multor vehicule;

· “zilele-amendă”;

· munca de interes general în beneficiul unei colectivităţi publice sau asociaţii.

Această lege a pus la dispoziţia judecătorilor posibilitatea pronunţării unei pedepse controlate nu numai de serviciul penitenciar, dar şi de colectivităţile civile, sub responsabilitatea judecătorului însărcinat cu aplicarea pedepsei, ajutat de comitetul de probare şi asistenţă.

În perioada 1970-1990, se poate constata preocuparea:

de a lupta împotriva detenţiei preventive

de a evita, pe cât posibil, pedepsele la închisoare pe o perioadă scurtă de timp.

Condamnaţi şi acuzaţi

1. Situaţia numărului de deţinuţi în Franţa la data de 1 ianuarie a fiecărui an6

	1975 : 26 032
	1981: 38 957
	1987 : 47 694

	1976 : 29 482
	1982 : 30 340
	1988 : 49 328

	1977 : 30 511
	1983 : 34 579
	1989 : 44 981

	1978 : 32 259
	1984 : 38 634
	1990 : 43 913

	1979 : 33 315
	1985 : 42 937
	1991 : 47 160

	1980 : 35 655
	1986 : 42 617
	 


 

 

2. Durata detenţiei în câteva ţări ale Consiliului Europei7 

 

	Ţara
	Anul
	Durata medie de deternţie

(în luni)

	Portugalia
	1987
	10,2

	Italia
	1987
	5,9

	Germania
	1987
	7,0

	Franţa
	1987
	6,5

	Olanda
	1986
	2,4

	Belgia
	1987
	4,3

	Spania
	1985
	3,6

	Irlanda
	1987
	3,2

	Finlanda
	1987
	4,8

	Turcia
	1986
	3,3

	Regatul Unit
	1987
	3,3

	Norvegia
	1987
	1,1

	Danemarca
	1985
	1,0


Aplicarea noilor tipuri de pedepse, a pedepselor alternative, va avea efect în condiţiile în care este creat cadrul organizatoric de aducere la îndeplinire a lor.

 

 

 

 

 

 

__________________

1 În Franţa, instanţele folosesc moderat şi în mod inegal aceste dispoziţii: astfel între cele 577.170 de condamnări pronunţate în 1990 pentru crime, delicte şi contravenţii grave, au fost pronunţate 37.250 pedepse alternative, în sens strict al termenului, adică 6,5% din pedepsele pronunţate.

Printre pedepsele pronunţate, restrictive de drepturi, în Franţa este incontestabil faptul că pedepsele de suspendare ale permisului de conducere sau interdicţia de a conduce sunt cele mai frecvente (17.524 condamnări cu titlu de pedeapsă principală). În aceeaşi perioadă, au fost pronunţate 3.434 de sentinţe pentru amenzi, 1.550 sentinţe pentru confiscarea unor bunuri, în special pentru vehicule, 6.427 interdicţii de emitere de cecuri pronunţate cu titlu de pedeapsă principală.

2 Vezi anexa 1

3 Astfel, în Franţa, în cursul anului 1990, din ansamblul condamnărilor pronunţate, pedepsele cu închisoarea reprezintă încă 54,8% din condamnări iar pedepsele la amendă 33%.

Din cifra de 341.715 pedepse cu închisoarea pronunţate în cursul anului 1990, 209.671 au fost cu amânare totală, adică mai mult de 2/3; trebuie subliniat că 24.473 din aceste pedepse au fost armonizate cu o amânare probatorie şi 6.543 cu o amânare prin muncă de interes general.

4 Vezi anexa 2

5 Vă prezentăm în anexa 3 extrase din această lege

6, 7 Sursă: Consiliul Europei

